《宣和甲辰三月三日山谷寺偶成是时欲下长芦也》
宋代·释正觉

温风在山谷，青紫班芳妍。
浩然春公心，不作彼此偏。
其来初无像，荣事亦自然。
云容淡如鹤，草色齐腻烟。
竹萌裹豹袴，蕨茁引儿拳。
盘箸富可喜，齿颊甘亦便。
山水濯尘念，风云会前缘。
苇法怀道人，拥众几两千。
顶门眼照世，胸中海吞川。
同雏丹山巢，羽成各翔迁。
而今欲往集，相见而忘年。
执鞭驱并驾，未愧无彩鞯。
白鸥行作伍，水蔬对烹煎。
抚摩青石牛，不得陪高眠。
将趋皖口市，就买莎郎船。
回首谢诸祖，觉法吾所天。
慧灯耿不夜，心花芳枝联。
后日儿孙辈，莫怪森罗前。